'Ubu Roi': l'altra cara de la comèdia burgesa

L'Ubu Roi de la companyia Cheek By Jowl que acull el Teatre Lliure dins de la programació del Grec comença amb un clar avís per part del seu director, Declan Donnellan. En el marc d'un polit saló d'un pis típic de família de classe alta, d'aquells on Yasmina Reza s'ho passaria bomba executant una de les seves còmedies, se'ns mostra a través d'una càmera el que no es veu d'allò que no veiem. És a dir, aquelles estances del pis que queden sempre fora d'escena i que els espectadors intuïm que hi ha rere les portes de l'escenografia.
I un cop dins de l'espai amagat, entre habitacions i quartos de bany, veiem aquell pèl púbic que queda entre els blancs llençols o la taqueta desagradable i gairebé imperceptible que algú ha descuidat a la immaculada tassa de wàter. L'avís de Donnellan és d'una obvietat que només començar podria tirar enrere. I és que en el més polite dels contextos, sempre hi haurà aquella petita tara imperceptible però disposada a enlletgir la bellesa que tant civilitzadament hem aconseguit en el nostre dia a dia.

El matrimoni amfitrió sembla que ja ho té tot a punt per rebre els convidats a sopar però al sofà, jugant amb la seva càmera de vídeo i com si no pertanyés a aquell món, hi ha el nen disposat a oferir-nos a nosaltres, els espectadors, la part més desagradable i visceral dels nostres protagonistes amb casa d'anunci i al gerros gladiols acabats de tallar.
És la lletjor que proporciona el relat original d'Ubu Roi, que els mateixos actors recreen intercalant els fragments entre el sopar d'amics que de forma distesa té lloc al mateix temps que els personatges que Alfred Jarry va crear al 1896 entren i surten dels seus cossos com si es tractés d'una possessió satànica. Els canvis de llums i la capacitat dels nostres protagonistes per passar de l'acció més estripada al diàleg més contingut, per anar de l'astracanada a l'alta comèdia de zero a cent i vicervesa, és el principal recurs que malgrat repetir-se durant tota la funció no perd un bri del seu efecte còmic. I el teatre de l'absurd s'esdevé encara més amb aquests passatges que es mouen en una realitat paral·lela, fantaiosa i onírica. Repulsiva.
Així entre copes de vi i taules de formatges, i sempre a través de la mirada de l'adolescent, del qui no està d'acord amb la comèdia que representen el seus pares, veiem com de dins dels protagonistes afloren els esperits de Pare i Mare Ubú, capaços de liquidar a qui se'ls posi al davant de la manera més sanguinolenta per tal d'aconseguir el poder. L'egolatria, la megalomania i la violència sense límits hi són, tantamateix, en el papanatisme del nostres burgesos protagonistes com hi és la marca dels llavis en el got que hem vist al començar. Ah, i per descomptat també hi són totes les "merdres" del text original que tan van escandalitzar als parisencs d'un segle enrere.

El treball coral i l'energia dels actors són un dels punts forts de la funció que beu bàsicament d'aquest joc de miralls com a punt de partida. Una idea brillant que el director condueix fins al final sense que se li giri en contra i que li permet jugar amb tot tipus d'elements d'una llar d'aquestes característiques. Des d'una batedora com a arma lobotomitzadora fins a un sofà convertit en cova, la pantalla d'una làmpada en corona o fer servir un pot de quètxup per guixar a les parets el mapa del pla de batalla davant l'imminent atac dels russos.
Cheek By Jowl van estrenar aquesta producció l'any passat a La Haya i, abans de la seva estada a Madrid, Àlex Rigola els va programar l'estiu passat dins de la Bienal de Venècia. Ara ocupa el Teatre Lliure fins el 20 de juliol i és sense dubte un dels imprescindibles i més divertits de l'apartat internacional del Festival Grec.
Christian Machío. Teatralnet / Recomana, 18 juliol 2014

______________________________________________________
Una joventut rabiosa

[crítica de la Biennal de Venècia del 2013]

Aquest diumenge, 4 d'agost, Declan Donnellan feia seixanta anys. Poques hores abans ho celebrava amb el públic a l'òpera de La Fenice amb un espectacle que reinventa a fons el discurs teatral de Cheek by Jowl. La seva adaptació d' Ubu roi d'Alfred Jarry demana un procés de desconstrucció de tot el que l'espectador relaciona amb la seva trajectòria. Donnellan ens ofereix un temps d'adaptació: un llarg pròleg gairebé mut, amb una càmera —portada per un adolescent— que amb el seu cruel objectiu escrutador revela tot el que amaga un entorn burgès. Aquests llocs civilitzats que Haneke tria per inocular horror. Les llars de Funny games i Caché.
És la càmera la que cridarà "Merde!" —la iconoclasta primera paraula de l'obra— amb un primeríssim primer pla de l'estoreta de la tassa del vàter. Un descobriment que avança la inquietud adolescent que aviat deixarà la seva brutal empremta escènica. Donnellan filtra la gran farsa pel tamís del complex d'Èdip: amb la primera mostra d'atracció sexual dels pares, el fill deixa anar la seva frustració projectant una realitat paral·lela que transforma els seus progenitors i els convidats en titelles dels seus malsons interiors. El conte d'avarícia, tirania i instints primaris serveix de marc oníric perquè el fill castigui al pare i recuperi l'amor de la mare. Ell és l'heroi del seu propi relat de venjança i terror.

Però la història no sempre se sotmet als seus desitjos i la realitat convencional irromp a escena per posar a prova la versatilitat de la companyia, recordar la ironia que recorre el muntatge i incorporar detalls que se situen a cavall de les dues realitats. Un espectacle brillant que Donnellan tanca amb una nota amarga: l'adolescent, un cop desfogada seva ràbia teenager, se suma a la taula dels grans i en silenci accepta el seu hipòcrita joc social.

També s'ha pogut veure a la Biennal de Venècia com Motus, la jove companyia italiana d'esperit radical, s'apropia de La tempesta per elaborar un doble discurs: una reflexió metateatral sobre el propi text —amb un interessant qüestionament sobre el rol dels personatges— i una metàfora sobre l'illa i la idea del naufragi en relació a la catàstrofe migratòria a la Mediterrània. Mentre l'anàlisi dramàtica genera noves idees i imatges, el propòsit social i polític sembla alimentar-se d'una idea de l'acció-reacció revolucionària pròpia d'altres dècades. Els dos discursos no tenen el mateix nivell de profunditat, encara que la companyia els defensa amb la mateixa entrega absoluta i profunda convicció. I ho fa amb els mínims recursos escènics, un acurat disseny audiovisual i un treball físic realment intens.
Juan Carlos Olivares. ARA, Venècia, 2013.

______________________________________________________

Una cruel i esbojarrada interpretació

El dia que pare Ubú va deixar anar per primer cop el seu escandalós “Merd(r)a!” des de un escenari ( el l0 de desembre de 1896, per ser precisos), alguna cosa va canviar per sempre més a la història del teatre: les avantguardes del segle XX (el teatre de l’absurd, el surrealisme, el teatre de la crueltat, el dada...) s’havien començat a materialitzar teatralment parlant a les acaballes del segle XIX! I amb elles, una forma de fer sagnant sàtira política (potser la més sagnant; la que no es refereix a uns personatges o situacions concrets, sinó que abasta de forma abstracte a totes les perverses malifetes a les que pot donar origen la fam de poder i control) que s’estén fins els nostres dies. I que resulta fins i tot tangible en propostes no tan abstractes que parlen de personatges ben concrets; i aquí hi caben des de (evidentment) els “Ubú” de Boadella (que bonic seria que el mestre demostrés que segueix sent un Joglar de debò, i li dediqués una obra a tots els representants del govern central amb els quals tan còmode sembla sentir-se!) fins als habitants de “Polònia”, no per causalitat el país en el qual Alfred Jarry va situar la seva cruelment esbojarrada interpretació de la tragèdia escocesa dels Macbeth. Però Declan Donnellan, l’excepcional director de la companya Cheek by Jowl, es pregunta què en resta d’aquella capacitat de provocació del pare i la mare Ubú, gairebé 120 anys després que l’exabrupte teatral trenqués esquemes. I la resposta a la seva pregunta és aquest espectacle memorable en el qual Donnellan deixa per una estona de banda al seu (i nostre) estimat Shakespeare, es reinventa a si mateix, demostra un extraordinari domini d’aquells mitjans escènics de la modernitat que habitualment són poc presents als seus espectacles (sensacional utilització de la càmera de vídeo), reafirma el seu prodigiós talent com a director d’actors no menys prodigiosos, i, sense canviar una coma, li dona una nova dimensió al text de Jarry. Capaç quan vol (i vol gairebé tota l’estona) de fer nos riure a dojo, Donnellan condueix el seu espectacle fins al llindar d’un malson salvatge imaginat per Michael Haneke. I arribat aquest punt, ens planteja un final encara potser més demolidor: 120 anys després d’aquella estrena, potser ja no som capaços de fer altra cosa que el que fa l’adolescent fill dels Ubú: jugar una estona a la transgressió, per acabar integrant-nos del tot en les convencions i gaudir del discret encant de la burgesia amb una copa de bon vi entre les mans.
Ramon Oliver. Recomana, 18 juliol 2014

______________________________________________________

Poesia, absurd, llengua i pulcritud
A Declan Donnellan li va bé el repertori francès, el 'savoir-faire' de l'escena parisenca, la sofisticació dels intèrprets, les seves individualitats. De l''Adròmaca' de Racine que vam veure fa sis anys al TNC a l''Ubú Rei' d'Alfred Jarry d'aquest festival Grec. La poesia i l'absurd, la llengua i la pulcritud. Podríem traçar una línia que anés d'una obra a l'altra –són gairebé els mateixos actors– i veuríem un Donnellan que ha guanyat discurs, ha embrutat l'escena i ha ofert màxima llibertat als intèrprets perquè es facin seus uns personatges, en el cas d''Ubú Rei', que són gairebé impossibles de portar a escena amb tanta excel·lència, amb tanta veritat.
El director de Cheek by Jowl situa l'obra de Jarry en una llar burgesa la nit d'un sopar amb amics. D'entrada, veiem el fill de la família ajagut al sofà, càmera en mà. Prova coses i s'aixeca. Obre una porta i veiem el seu pare esclafant tomàquets, un cap de bou al costat. Premonició... Durant un quart d'hora només veurem els personatges bellugar-se en escena amb un xiuxiueig inintel·ligible. Però arriba un moment, plas, en què la llum baixa i comença la bogeria, la bogeria d''Ubu Roi', la història de Jarry, explicada com si estigués dins el cap del noi, exclòs de la festa. Un festival brutal on brillen Christophe Grégoire (un Ubú insuperable) i Camille Cayol (una mare Ubú de manual), senyor i senyora d'un món despietat.
Els actors juguen en dos plans: el real, el de les aparences; i l'infrareal, el de Jarry. El segon, mica en mica, es menja el primer, amb imatges imbatibles, de comèdia estripada, grotesca. Dir-ne absurda seria massa fàcil. Com massa fàcil seria dir que 'Ubu Roi' no es pot fer millor.

Andreu Gomila. Time Out, 18 juliol 2014
______________________________________________________
Jutjar no és un joc de criatures

Si me preguntaran qué pasó durante la primera hora de función, no estaría demasiado segura que responderles. Lo que sí puedo asegurar es que me mantuve impávida en mi asiento intentando buscarle uno o mil significados a lo que estaba presenciando. No sé si fui la única que no entendía nada en ese punto. Pero de pronto BOOM, algo estalló, algo como si hubiera permanecido ciega durante una hora y ahora algo o alguien me permitiera ver lo que estaba realmente pasando.

Lo que se nos presenta como un simple cena de una familia burguesa, esconde todo un juego de tiranía, conspiración y asesinatos del reino Ubú con unos instrumentos de aplicar justicia poco comunes pero con un cierto paralelismo a algunos reales. El poder, la codicia, la nula falta de respeto por el valor de la vida humana, quiénes son los enemigos, quiénes son los inocentes y quiénes los que los juzgan.

Como meros voyagers, el público asiste impasible a lo que se nos da para "comer", hasta que en un momento la cuarta pared se rompe, y nos convertimos en jueces de lo que está sucediendo, maravilloso momento, a partir del cual todo se ralentiza y juzgar no es un simple juego de niños. La utilización del audiovisual es sorprendente, como lejos de perdernos el backstage somos partícipes de todo cuanto ocurre. A veces, incluso, no querríamos llegar a visualizarlo y nos bastaría con usar la imaginación.

Ubu Roi es cruel y no se esconde, imágenes y sonidos se nos muestran de una manera excesivamente real. Aquí no hay medias tintas, está pasando, lo estás viendo. Por mucho que cierres los ojos, la imaginación es igual de poderosa.

Todo el espectáculo pero sobre todo la parte final, que nos desvelaré guarda un pequeño homenaje a la película Funny Games de Haneke. Todo parece como una broma macabra, todo parece muy real.

Espectacular puesta en escena de Nick Ormerod que junto con el diseño de luces de Pascal Noël otorga a Ubu Roi un aspecto de pesadilla, de la que muchos no pudimos despegar la vista y de la que tampoco queríamos salir. Bravo.
Elisa Díez. Recomana, 20 juliol 2014

______________________________________________________
Escenes hilarants

Ja no esteu a temps d’anar a veure Ubu Roi al Lliure, una de les joies que ens ha portat el Grec aquest estiu. Oooooh! Els festivals són frenètics, ens ensenyen el caramelet i...apa, a córrer!  Però França és a la cantonada i l’espectacle és una meravellosa passada de voltes que encara us servirà d’excusa: una inspiració de la companyia francesa dels originàriament anglesos Cheek by Jowl, amb direcció de Declan Donnellan, que dirigeix totes les Cheek by Jowl, parlin com parlin.

Tot comença en una casa elegant, presumiblement d’una família a qui totes els ponen, guarnida amb quadres de tant valor com els de {Art}, de Yasmina Reza. Hi ha un adolescent d’aquells que tot el dia jeu al sofà, filmant tota la merda —o merdre— que troba per la casa: pèls al llit, brutícia a les catifes, la tassa del lavabo... Els seus pares esperen uns convidats. Parlen fluixet, sense que surtin subtítols, però permeten que intuïm les paraules i l'entonació cançomera típica i tòpica d’uns panxasatisfets que no paren de somriure.
I passen coses. La primera vegada que veus els pares i el nen contusionar-se i agafar la personalitat del Pare i la Mare Ubú, penses inevitablement en una mena de possessió satànica que no acabes de situar. Ben aviat arriben els convidats i la cosa continua. Ara parlen pijet, ara són els temibles Ubú… De cop i volta s’encén el llum —bé, és la meva visió, eh!—: el nen odia els pares, la seva manera de viure i tampoc està massa content amb si mateix. No es rebel·la d’una manera natural, però ho fa convertint-se, en la seva imaginació, en el fill sobrevivent del rei d’Aragó, a qui els Ubú prenen el poder.

I és amb aquest plantejament tan original que Donnellan ens explica una doble història: la relació pràcticament absent entre un adolescent desmotivat i els seus pares, i la que va escriure Alfred Jarry, reinventant un Macbeth contemporani amb el títol de Ubú Roi, que ja de per si és una passada de voltes per la manera com la va presentar, provocant un gran escàndol l’any 1896 entre la societat benestant.
Ubu Roi ha estat sempre el símbol dels albors del teatre de l’absurd i del dadaisme escènic, amb uns protagonistes que són la màxima expressió del poder, l’ambició, la corrupció, el salvatgisme i la tirania, característiques que avui encara funcionen amb noms i càrrecs. Donnellan ho exposa amb un llenguatge satíric deliciós, ple de jocs de paraules que, lamentablement, no es van veuen reflectides a la traducció simultània. Per altra banda, quan són ‘guerrers’, empren tota mena d’estris de cuina per lluitar —inclòs l’inevitable ketchup— el que provoca escenes hilarants.
El dia que hi vaig anar, el públic al complet va acabar dempeus i amb Declan Donnellan saludant un munt de cops. I el noi, un (maleducat?) que va ser l’últim a seure a taula, ens va saludar encara mastegant.

Va, mireu que he trobat:
5 Oct 2014. Le Grand T, Nantes, France

8 Oct 2014 - 11 Oct 2014 Les Quinconces-L'espal / Scène conventionnée / Théâtres du Mans , Le Mans, France
16 Oct 2014. Équinoxe - Scène Nationale, Chateauroux, France

Salut les copains!
Teresa Bruna. Recomana, 22 juliol 2014

______________________________________________________ 

